《留客住 鹧鸪》
清代·李良年

楚天杳。凭笋舆、羊肠似发，荒烟坠叶，一片钩辀蛮鸟。

南飞故唤坠客，占断千里秋山吟不了。芦衰竹苦，正听残、野店酒旗风袅。

江细绕。笮渡人稀，但横斜照。解语参军，愁里暗欹乌帽。

记得郑家留句，花落黄陵，雨昏湖外草。更堪何处，镇清猿、杜宇和他凄调。

作者简介：（1635—1694）清浙江秀水人，字武曾。诸生。与兄李绳远、弟李符并著诗名，时称三李。又与朱彝尊称朱李。诗初学唐人，持格律甚严。古文长于议论。曾举博学鸿儒科，罢归。有《秋锦山房集》。